**În sublima desfătare**

*Antoche Sibiana Mirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În sublima desfătare zămislită din senin

Trup de sânge și de suflet cu aromă de pelin,

Îmi aduci în dar mireasma și aroma de divin

Mă ucizi cu mângâierea lacrimilor de venin.

Mă adormi în pat de rouă și în fânul doar cosit

Fierbi răcoarea boreală din altarul risipit,

Strălucești ca diamantul lunii pline-n asfințit

Fir de iarbă... dor nebun... vis de perlă lustruit.

Cânți din bucium pe coline istovind mărgăritare

Fugi în stele căzătoare și în visele polare,

Bei din apa neîncepută a candidelor fecioare

Mă săruți pierind în valuri... în sublima desfătare...